MT Il-Ġurnal Uffiċjali tal-Unjoni Ewropea C 144/32

Pubblikazzjoni ta' applikazzjoni skont l-Artikolu 6(2) tar-Regolament tal-Kunsill (KE) Nru 510/2006 dwar il-protezzjoni tal-indikazzjonijiet ġeografiċi u d-denominazzjonijiet tal-oriġini għall-prodotti agrikoli u l-oġġetti tal-ikel

2011/C 144/11

Din il-pubblikazzjoni tikkonferixxi d-dritt għal oġġezzjoni għall-applikazzjoni skont l-Artikolu 7 tar-Regolament tal-Kunsill (KE) Nru 510/2006 (1). Id-dikjarazzjonijiet ta' oġġezzjoni għandhom jaslu għand il-Kummissjoni fi żmien sitt xhur mid-data ta' din il-pubblikazzjoni.

DOKUMENT UNIKU

IR-REGOLAMENT TAL-KUNSILL (KE) Nru 510/2006

“NEW SEASON COMBER POTATOES”/“COMBER EARLIES”

Nru KE: UK-PGI-0005-0810-11.06.2010

IĠP ( X ) DPO ( )

1. Isem:

“New Season Comber Potatoes”/“Comber Earlies”

2. Stat Membru jew Pajjiż Terz:

Ir-Renju Unit

3. Deskrizzjoni tal-prodott agrikolu jew tal-oġġett tal-ikel:

3.1. It-tip ta’ prodott:

Klassi 1.6: Frott Ħaxix u Ċereali, friski jew ipproċessati.

3.2. Id-deskrizzjoni tal-prodott li għalih japplika l-isem f'(1):

New Season Comber Potato/Comber Earlies huwa l-isem mogħti lil patata immatura tal-ispeċi Solanum tuberosum fil-familja tas-Solanaceae. In-New Season Comber Potatoes/Comber Earlies titkabbar minn varjetajiet ta' żerriegħa bażiċi elenkati fir-reġistri nazzjonali tal-varjetajiet tal-Istati Membri tal-UE. Din għandha tinżera’, titkabbar u tinqala’ fiż-żona ddefinita madwar il-belt ta' Comber. It-tuberi taż-żerriegħa għandhom jinżergħu f'raddi mill-bidu ta' Jannar ta' kull sena. Iż-żriegħ iseħħ ferm aktar kmieni minn fil-partijiet oħra tal-Irlanda ta' Fuq, minħabba li fiż-żona nnominata, il-klima hija aktar sħuna u l-ħamrija tiskula b'aktar faċilità li jwasslu għal riskju inqas ta' ġlata mill-kumplament tal-Irlanda ta' Fuq.

Il-pjanti għandhom weraq aħdar skur u l-patata nnifisha hija żgħira fid-daqs (dijametru ta' 30-70 mm) b'għamla tonda jew ovali. Il-qoxra hija ratba, fina, irqiqa u merħija, b'kulur li jiddependi fuq il-varjetà, b'laħam ta' lewn il-krema. It-togħma hija terrena, ħelwa u tixbah il-ġewż, li tagħti t-togħma distintiva ta' patata “bikrija”.

Il-patata tinbiegħ sfuż jew bil-piż, jew ippakkettata f'firxa ta' piżijiet.

3.3. Il-materja prima (għall-prodotti pproċessati biss):

Mhux applikabbli.

3.4. L-għalf (għall-prodotti li ġejjin mill-annimali biss):

Mhux applikabbli.

3.5. L-istadji speċifiċi fil-produzzjoni li għandhom isiru fiż-żona ġeografika identifikata:

In-New Season Comber potatoes/Comber Earlies għandha tinżera’, titkabbar u tinqala’ fiż-żona nnominata. It-tuberi taż-żerriegħa għandhom jinżergħu f'raddi mill-bidu ta' Jannar ta' kull sena. It-tuberi għandhom jinqalgħu bejn il-bidu ta' Mejju u l-aħħar ta' Lulju qabel ma' jkunu maturi kompletament.

3.6. Ir-regoli speċifiċi li jikkonċernaw it-tqattigħ, il-ħakk u l-ippakkjar, eċċ.:

Mhux applikabbli.

3.7. Ir-regoli speċifiċi dwar it-tikkettar:

Kull kaxxa jew xkora patata hija mmarkata b'numru ta' identifikazzjoni tas-saħħa tal-pjanta, maħruġ mid-Dipartiment tal-Agrikoltura u l-Iżvilupp Rurali għall-Irlanda ta' Fuq li huwa speċifiku għall-impriżi individwali. Dan ifisser li kull lott jista' jiġi ttraċċat lura għall-impriża minn fejn ikun ġie prodott.

Tradizjonalment, il-prodott huwa magħruf lokalment ukoll bħala “Comber Earlies” u jista' jiġi kkumerċjalizzat bħala tali. It-tikkettar għandu jinkludi t-terminu “New Season Comber Potatoes” jew “Comber Earlies”.

4. Id-definizzjoni fil-qosor taż-żona ġeografika:

Ir-reġjun innominat hija ż-żona oriġinarjament deskritta bħala l-artijiet ta' Hamilton Montgomery li jinsabu madwar il-belt ta' Comber, u jinkludi mill-Ards Borough Council sa Arkeen fuq il-peninsula tal-Ards bħala l-limiti tan-Nofsinhar, Crossgar u Killyleagh fuq in-naħa tal-Punent ta' Strangford Lough, North Down Borough Council u partijiet ta' Castlereagh, Belfast u Down District Council fuq in-naħa tal-Lvant tat-triq (A7) li tgħaqqad lill-Carryduff ma' Killyleagh via Saintfield u Crossgar.

5. Ir-rabta maż-żona ġeografika:

5.1. L-ispeċifiċità taż-żona ġeografika:

Il-ħamrija u l-klima taż-żona nnominata ssostni r-reputazzjoni tan-New Season Comber Potatoes/Comber Earlies. Iż-żona hija ddominata minn Strangford Lough, l-ikbar bokka fil-ġżejjer Brittaniċi. Il-materjal ewlieni tal-ħamrija madwar il-Lough huwa ġebel ramli aħmar Trijassiku (Triassic red sandstone) u żrar. Dan ifisser li l-ħamrija hija eħfef u tiskula b'mod faċli. Dan jippermetti lill-ħamrija li tinxef u tisħon aktar malajr minn kwalunkwe parti oħra tal-Irlanda ta' Fuq.

Il-protezzjoni mill-Ards Peninsula fuq in-naħa tal-Lvant u l-Mourne Mountains lejn in-Nofsinhar flimkien mal-pożizzjoni fix-Xlokk ifissru li l-klima fiż-żona nnominata hija kemm aktar sħuna kif ukoll aktar xotta minn partijiet oħra tal-Irlanda ta' Fuq. Il-parti l-kbira tar-reġjun tinsab f'livell baxx u Strangford Lough għandu sinifikanti ta' moderazzjoni fuq it-temp xitwi li jirriżulta f'temp inqas kiefer minn kull parti fl-Irlanda ta' Fuq. Għalhekk il-ħamrija hija aktar sħuna u xotta, bl-ogħla ammont ta' xemx matul is-sena (madwar 1 500 siegħa fis-sena), u b'hekk l-istaġun ta' tkabbir għan-New Season Comber Potatoes/Comber Earlies jibda' qabel il-patata fil-kumplament tal-Irlanda ta' Fuq. Għandha l-itwal staġun ta' tkabbir medju ta' aktar minn 270 jum minn kwalunkwe parti tal-Irlanda ta' Fuq. Din il-klima u t-topografija tfisser li hemm inqas riskju ta' ġlata fiż-żona definita.

5.2. L-ispeċifiċità tal-prodott:

In-New Season Comber Potatoes/Comber Earlies hija kkaratterizzata u vvalutata mid-dehra u t-togħma unika tagħha. Ir-reputazzjoni u d-domanda għan-New Season Comber Potatoes/Comber Earlies huma stabbiliti mill-fatt li hija l-aktar patata bikrija disponibbli fl-Irlanda ta' Fuq u għandha togħma u konsistenza unika.

Għandhom togħma terrena, u tixbah il-ġewż u jintgħarfu immedjatament mill-qoxra ratba u rqiqa tagħhom, li ta' spiss tkun diġà qed titqaxxar fil-ħin tax-xiri. Minħabba l-qoxra ratba u merħija, il-patata tinqala’ bil-mod biex tiġi mminimizzata l-ħsara u biex tinżamm l-integrità tal-qoxra. Il-patata tinqala’ u tiġi kkummerċjalizzata mill-produttur fl-istess jum.

5.3. Ir-rabta każwali bejn iż-żona ġeografika u l-kwalità jew il-karatteristiċi tal-prodott (għad-DPO) jew il-kwalità speċifika, ir-reputazzjoni jew karatteristiċi oħra tal-prodott (għall-IĠP):

Ir-rikonoxximent tal-prodott “New Season Comber Potatoes/Comber Earlies” bħala Indikazzjoni Ġeografika Protetta huwa ġġustifikat abbażi tal-ħsad bikri tiegħu.

In-New Season Comber Potatoes/Comber Earlies għandha reputazzjoni ta' kwalità mal-Irlanda ta' Fuq kollha, partikolarment mal-pajjiżi tal-Lvant. Din ir-reputazzjoni teżisti kemm fiż-żoni rurali fi ħdan iż-żona definita u madwarha, kif ukoll fl-ibliet qrib ta' Belfast u Lisburn, fejn il-bejjiegħa u l-fornituri tal-ikel jirreklamaw in-New Season Comber Potatoes/Comber Earlies fil-ħwienet u fuq il-menus kemm lir-residenti lokali kif ukoll lit-turisti.

Ir-reputazzjoni u d-domanda għan-New Season Comber Potatoes/Comber Earlies huma stabbiliti mill-fatt li hija l-aktar patata bikrija disponibbli u għandha togħma u konsistenza unika. Il-klima taż-żona definita tfisser li l-ħamrija tinxef aktar malajr u b'hekk jonqos ir-riskju ta' ġlata fix-xhur xitwin. Dan ifisser li l-istaġun ta' tkabbir jista' jibda' qabel il-patata fil-kumplament tal-Irlanda ta' Fuq. Il-ħamrija hija iktar niexfa u eħfef minn dik f'żoni oħra tal-Irlanda ta' Fuq. Dan ifisser li minħabba l-kundizzjonijiet klimatiċi u topografiċi taż-żona speċifikata, it-tuberi jistgħu jinżergħu u jinqalgħu aktar kmieni minn kwalunkwe post ieħor fl-Irlanda ta' Fuq. L-abbiltà li n-New Season Combers/Comber Earlies tinqala’ f'età daqshekk żgħira tfisser li l-karatteristiċi organolettiċi tagħha huma differenti b'mod kwalitattiv minn dawk ta' tuberi maturi. It-togħma partikolari terrena u li tixbah il-ġewż u l-qoxra karatteristika ratba u rqiqa wasslu għal reputazzjoni unika tan-New Season Comber Potatoes/Comber Earlies mal-Irlanda ta' Fuq u lil hinn minnha.

Kemm iż-żriegħ bikri kif ukoll il-ħsad bikri li huma possibbli fil-mikroklima taż-żona ta' Comber jikkontribwixxu għat-togħma u l-konsistenza tan-New Season Comber Potatoes/Comber Earlies. Il-pjanti u t-tuberi jikbru b'ritmu mgħaġġel fit-temperaturi sħan.

Flimkien mal-fatt li hija l-iktar patata bikrija fl-Irlanda ta' Fuq, ir-reputazzjoni tagħhom hija tant li l-bejjiegħa lokali jirraportaw fl-istampa bil-miktub meta jirċievu l-ewwel lott tan-New Season Comber Potatoes/Comber Earlies. Barra minn hekk, wara l-ħsad, il-konsumaturi jkunu lesti li jħallsu prezz ferm ogħla għaliha milli għal patata oħra disponibbli.

L-istorja taż-żona definita hija sinonima mat-tkabbir tal-patata u hija marbuta mal-istorja ta' żewġ familji Ulster-Scots, il-familja Hamilton u dik Montgomery. Is-snin tal-bidu ta' dan l-insedjament ġew irreġistrati fil-“The Montgomery Manuscripts” miktub minn William Montgomery, in-neputi ta' Sir Hugh Montgomery. Dan jinkludi dak li hija mifhuma bħala l-ewwel referenza litterarja għal patata fl-Irlanda b'referenza għall-1606:

“L-eċċelenza tagħha kellha wkoll impriżi fi Greyabbey u Coiner [Comber], kif ukoll fi Newtown, bħala forniment kemm għal persuni li jkunu għadhom kif jaslu kif ukoll għal darha; u faċilment ħaddmet irġiel fl-għelieqi, … li għal dan ix-xogħol tat ħxejjex u ammont ta' qamħ fis-sena, u dar u ġnien biex jgħixu fiha, u art għall-kittien u l-patata” [traduzzjoni mhux uffiċjali].

Hija ż-żona ta' Hamilton Lands u Montgomery Lands, inkluża Comber, Greyabbey u Newtownards fejn għadhom jitkabbru n-New Season Comber Potatoes. Ir-rabta storika mal-impriża oriġinali tal-pjantaġġun hija evidenti fil-fatt li għad fadal għadd mill-membri tal-familja Hamilton li jkabbru l-patata Comber.

Iż-żona Comber ilha sinonima mat-tkabbir tal-patata għal ħafna mijiet ta' snin. L-ewwel referenza litterarja tal-patata fl-Irlanda (fl-1606) tirreferi għall-art f'Comber li kienet tingħata għat-tkabbir tal-patata. Il-belt tkompli tippromovi lilha nnifisha bħala l-post minn fejn bdiet il-patata fl-Irlanda ta' Fuq. Il-belt hija promossa mill-kunsill lokali mal-Irlanda ta' Fuq bħala l-post fejn bdiet il-patata fl-Irlanda ta' Fuq b'attivitajiet u festivals bħal “Spud (Potato) Fest”. Ir-ristoranti u l-lukandi fl-Irlanda ta' Fuq jippromovu n-New Season Comber Potatoes/Comber Earlies fil-menus tagħhom bħala speċjalità reġjonali u tista' tiġi ppreżentata f'għadd ta' modi, l-aktar mod popolari huwa li titgħalla u tiġi ppreżentata bi ftit butir.

Ir-referenza għall-pubblikazzjoni tal-ispeċifikazzjoni:

(L-Artikolu 5(7) tar-Regolament (KE) Nru 510/2006)

http://www.defra.gov.uk/foodfarm/food/industry/regional/foodname/products/documents/new-season-comber-potatoes.pdf

(1) ĠU L 93, 31.3.2006, p. 12.